જવાનો દિવસ જેમ તેમ કરતાં આવ્યો. હું હાથમાં ન્હાની બેગ લઇને ગ્રાંટ રોડ ઉપર ૩-૧૫ની ટ્રેન પકડતા ઉપડી ગયો. ત્યાં જઇને જૌં છું તો સરલા પણ નાની બેગ લઇ સ્ટેશન ઉપર ફરતી હતી. મેં તેને સાહેબજી કરીને પૂછી જોયું તો જણાયું કે શોભનાએ તેના ઉપર પણ આમંત્રણ મોકલ્યું હતું અને તેમાં આ જ ટ્રેન અનુકૂળ આવશે એમ જણાવ્યું હતું. બન્ને જણ એક જ સ્થળે જવાનાં હતાં એટલે સ્વાભાવિક રીતે અમે વાતે ચઢ્યાં. મારા મનમાં એમ થયા કરતું હતું કે આજે સેકન્ડ કલાસમાં પેસેંજરોની ભીડ નહિ હોય તો સારું !